**AIŠKINAMASIS RAŠTAS**

**Dėl Molėtų r. Giedraičių Antano Jaroševičiaus gimnazijos struktūros pertvarkymo ir nuostatų patvirtinimo**

**1. Parengto tarybos sprendimo projekto tikslai ir uždaviniai**

 Sprendimo projekto tikslas – pertvarkyti Molėtų r. Giedraičių Antano Jaroševičiaus gimnazijos struktūrą, likviduojant Dubingių skyrių. Poreikis likviduoti skyrių atsirado išsiaiškinus pasikeitusias tėvų nuostatas dėl tolimesnio vaikų mokymosi. Keliems tėvams nutarus pasirinkti Molėtų pradinę mokyklą ir Molėtų r. Giedraičių Antano Jaroševičiaus gimnazijos Joniškio skyrių, 2020-2021 m. m. 1-4 klasių komplekte lieka 8 mokiniai bei mišrioje ikimokyklinėje ir priešmokyklinėje grupėje – 8 vaikai.

2020-2022 m. skyriuje 1- 4 klasėse ir mišrioje grupėje iš viso būtų 10 mokinių, 2022-2023 m. m. – 8 mokiniai, 2023-2024 m. m. – 7 mokiniai.

 Kadangi Dubingių skyriaus pastatui būtini katilinės remonto ir kiti darbai pareikalautų didelių išlaidų, buvo nutarta siūlyti likviduoti Molėtų r. Giedraičių Antano Jaroševičiaus gimnazijos Dubingių pagrindinio ugdymo skyrių ir organizuoti ikimokyklinio amžiaus vaikų pavėžėjimą iki Molėtų „Vyturėlio“ vaikų lopšelio-darželio Giedraičių skyriaus, o priešmokyklinės grupės ir pradinių klasių mokinių pavėžėjimą iki Molėtų r. Giedraičių Antano Jaroševičiaus gimnazijos. 2020 m. liepos 1 d. rajono savivaldybės mero Sauliaus Jauneikos susitikime su Dubingių bendruomene tokiam sprendimui buvo pritarta.

 Keičiamuose Molėtų r. Giedraičių Antano Jaroševičiaus gimnazijos nuostatuose nebelieka įrašo apie Dubingių skyrių ir prie 13 punkto „Mokymo formos“ įrašoma „pavienio mokymosi forma ugdymosi šeimoje mokymo proceso organizavimo būdu“, kadangi mokykla 2020 m. birželio 16 d. Molėtų rajono savivaldybės administracijos direktoriaus įsakymu Nr. B6-562 “Dėl Molėtų rajono savivaldybės mokyklų, padedančių tėvams (globėjams, rūpintojams) organizuoti vaikų ugdymą (ugdymąsi), šeimojesąrašo patvirtinimo“ įtraukta į mokyklų, padedančių tėvams (globėjams, rūpintojams) organizuoti vaikų ugdymą šeimoje pagal priešmokyklinio, pradinio, pagrindinio, vidurinio ugdymo bendrąsias programas, sąrašą.

**2. Šiuo metu esantis teisinis reguliavimas**

Lietuvos Respublikos vietos savivaldos įstatymas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Nuostatų, įstatų ar statutų įforminimo reikalavimai, patvirtinti Lietuvos Respublikos švietimo ir mokslo ministro 2011 m. birželio 29 d. įsakymu Nr.V-1164 „Dėl nuostatų, įstatų ar statutų įforminimo reikalavimų patvirtinimo“.

 **3. Galimos teigiamos ir neigiamos pasekmės priėmus siūlomą tarybos sprendimo projektą**

 Priėmus šį sprendimą, bus išvengta neefektyvaus lėšų panaudojimo, išvengta mokinių mokymo jungtiniame 1-4 klasių komplekte. Neigiamų pasekmių nėra.

 **4. Priemonės sprendimui įgyvendinti**

Molėtų rajono savivaldybės tarybos sprendimo priėmimas.

 **5. Lėšų poreikis ir jų šaltiniai**

Po to, kai savivaldybės taryba priims sprendimus dėl mokyklos struktūros pertvarkos, atleidžiamiems darbuotojams reikės lėšų išeitinėms išmokoms išmokėti.

 **6. Vykdytojai, įvykdymo terminai**

Molėtų rajono savivaldybės Kultūros ir švietimo skyrius, Molėtų r. Giedraičių Antano Jaroševičiaus gimnazija iki 2020 m. rugpjūčio 31 d.